Alueiden komitean päätöslauselma "Eurooppaa äskettäin koetelleista tulvista ja Euroopan unionin solidaarisuusrahaston perustamisesta"

(2003/C 66/06)

Alueiden komitea hyväksyi 46. täysistunnossaan (lokakuun 10. päivän kokouksessa) yksimielisesti seuraavan päätöslauselman:

ottaa huomioon Euroopan yhteisön perustamissopimuksen 159 artiklan kolmannen kohdan,

ottaa huomioon Komission ehdotuksen: "Neuvoston asetus annettu Euroopan unionin solidaarisuusrahaston perustamisesta" (KOM(2002) 514 lopullinen),

ottaa huomioon Euroopan parlamentin mietintöluonnoksen ehdotuksesta neuvoston asetukseksi Euroopan unionin solidaarisuusrahaston perustamisesta (PE 314.730),

A. ottaa huomioon viime kesän laajojen tulvien Euroopan unionin ja ehdokasmaiden alueilla ja kaupungeissa aiheuttaman katastrofin,

B. ottaa huomioon tulvien vaatimat lukuisat ihmishenget,

C. ottaa huomioon tämän katastrofin aiheuttaman lukemattomien ihmisten elinolosuhteiden ja elinkeinojen tuhoutumisen sekä tulvien pitkäaikaiset yhteiskunnalliset ja taloudelliset vaikutukset,

D. ottaa huomioon tosiasian, että tulvat aiheuttivat yksityiselle omaisuudelle, julkiselle infrastruktuurille ja kulttuurimuistomerkeille miljardien eurojen vahingot, joiden kokonaismäärää ei vielä pystytä laskemaan,

E. ottaa huomioon että luonnonkatastrofit koskettavat usein rajattuja alueita, mikä vuoksi myös vahinkojen arvioinnin ja EU:n solidaarisuusrahastoon turvautumisen tulee kuulua alue- ja paikallisviranomaisten toimivaltaan.

Alueiden komitea

1. lausuu osanottonsa ja solidaarisuutensa kuolonuhrien omaisille, ystäville ja tuttaville.

2. ilmaisee myötätuntonsa tulvista kärsineiden kansalaisten kohtalosta.

3. korostaa kunnioittavansa kaikkien yksityisten auttajien sekä yksityisten ja julkisten järjestöjen solidaarisuutta ja väsymätöntä panosta, jonka ne antoivat kiirehtiessään epäröimättä tulvauhrien avuksi, pelastaessaan ihmisiä hädästä, lohduttaessaan heitä ja lievittäessään heidän kärsimyksiään.

4. antaa tunnustusta tulvauhrien tahdolle, rohkeudelle ja päättäväisyydelle ottaa kohtalo omiin käsiinsä ja korjata mahdollisimman nopeasti katastrofin aiheuttamat tuhot.

5. toteaa, että katastrofin seuraukset ovat Euroopan laajuiset ja että eurooppalainen solidaarisuus tulvauhrien kanssa ylittää kaikki puoluerajat.

6. pitää tervetulleena, että EU:n toimielimet, ensi sijassa Euroopan komissio, päättivät erittäin nopeasti tukitoimenpiteistä ja ehdottivat pitkäaikaisia toimia, joiden avulla Euroopan unioni voi tällaisissa tilanteissa omalta osaltaan tukea kollektiivista solidaarisuutta.

7. tukee varauksettomasti komission ehdotusta neuvoston asetukseksi Euroopan unionin solidaarisuusrahaston perustamisesta.

8. on samaa mieltä siitä, että rahastosta voidaan poikkeustapauksissa maksaa katastrofiapua, mikäli katastrofi vaikuttaa kohdealueen väestön huomattavaan osaan, vaikka Euroopan komission esittämät määrälliset perusteet eivät täyttyisikään.

9. toteaa, että toimielinten väliset neuvottelut kyseisen rahaston perustamiseksi on saatettava nopeaan päätökseen.

10. muistuttaa, että alueiden komitea kannatti 15. helmikuuta 2001 aiheesta "Rajanylittävän ja alueidenvälisen yhteistyön edistämisstrategia laajentuneessa Euroopan unionissa" antamassaan lausunnossa interventiovälineen perustamista tällaisten vakavien hätätilanteiden varalta.

11. korostaa, että solidaarisuusrahasto eroaa rakennerahastoista ja muista olemassa olevista yhteisön välineistä ja että sen käytön tulisi rajoittua ainoastaan suuriin luonnonkatastrofeihin.

12. painottaa, että tällainen rahasto täydentää läheisyysperiaatteen mukaisesti kansallisella, alueellisella ja paikallisella tasolla toteutettuja toimenpiteitä.

13. pitää tervetulleena suunnitteilla olevia tuen myöntämispäätöksen täytäntöönpanoa koskevia kolmenvälisiä sopimuksia, joiden osapuolina ovat myös alue- ja paikallisviranomaiset, ja kehottaa jäsenvaltioita hyödyntämään tätä mahdollisuutta, koska alue- ja paikallisviranomaisten kattavalla ja aikaisella mukaan ottamisella voidaan taata yhteisön tuen tehokas käyttö.

14. vaatii, että tukitoimien toteutuksessa, hallinnossa ja valvonnassa annetaan mahdollisimman suuri toimivalta asianosaisille jäsenvaltioille ja alueille, mutta kuitenkin komission ja tilintarkistustuomioistuimen valvontaoikeudet säilyttäen.

15. korostaa, että kyseinen kipeästi tarvittu apu on maksettava nopeasti, avoimesti, joustavasti, epäbyrokraattisesti ja oikeudenmukaisesti.

16. pitää tervetulleena, että jäsenvaltioille, ehdokasmaille ja asianosaisille alueille on annettu mahdollisuus suunnata uudelleen osa vuosille 2000-2006 osoitetuista rakennevaroista, ja kannattaa myös maataloudelle ehdotettuja erityistoimenpiteitä.

17. pitää tarpeellisena, että kaikki paikalliset, alueelliset, kansalliset ja eurooppalaiset avustustoimet koordinoidaan laajasti ja tehokkaasti paikan päällä, eli tulvista kärsineissä kaupungeissa ja kunnissa.

18. viittaa siihen, että tulvien jälkihoidon päätoimijoina paikallis- ja alueviranomaisten on sujuvalla hallinnolla ja saatavilla olevien julkisten varojen ohjaamisella luotava edellytykset ja puitteet vahinkojen pikaiselle korjaamiselle, yksityisten ja julkisten rakennusten ja instituutioiden sekä yritysten ja infrastruktuurin jälleenrakentamiselle ja uudistamiselle.

19. korostaa, että Euroopan unionin solidaarisuuden on katettava myös asianosaiset ehdokasmaat.

20. kehottaa Euroopan unionin jäsenvaltioita, ehdokasmaita ja alueita keskittämään voimansa omatoimiseen katastrofinehkäisyyn sekä tarkistamaan ja mahdollisesti ajankohtaistamaan tähänastisia suunnitelmiaan ja strategioitaan, ja pitää tähän liittyen myönteisenä komission aikomusta laatia uusi eurooppalainen kriisinehkäisystrategia.

21. pitää välttämättömänä laatia pikaisesti AK:n lausunto asianosaisten kaupunkien ja alueiden tähänastisista kokemuksista ja huomioista, jotka ne ovat keränneet tulvakatastrofin kohtaamisen ja sen seurausten korjaamisen yhteydessä, ja antaa tämä tieto EU:n ja ehdokasmaiden kaikkien paikallis- ja alueyhteisöjen käyttöön.

22. pitää tarpeellisena koota yhteen Euroopan tietämys tulvien hallinnasta ja vesivarojen hoidosta ja aikoo pohtia sen pohjalta tulevaisuuteen tähtäävää jäsenvaltioiden vesi- ja tulvapolitiikkaa.

23. kehottaa puheenjohtajaansa toimittamaan tämän päätöslauselman neuvostolle, Euroopan komissiolle, Euroopan parlamentille sekä asianosaisille kunnille ja alueille.

Bryssel 10. lokakuuta 2002.

Alueiden komitean

puheenjohtaja

Albert Bore